Príloha č. 1 Opis predmetu zákazky

|  |
| --- |
| **opis predmetu zákazky**  **„Zabezpečenie služieb leteckej prepravy osôb a súvisiacich služieb pri tuzemských a/alebo zahraničných pracovných/služobných cestách“** |

**Opis predmetu zákazky**

Predmetom tejto zákazky je zabezpečenie služieb leteckej prepravy osôb a súvisiacich služieb pri tuzemských a/alebo zahraničných pracovných/služobných cestách, zabezpečenie a doručenie jednosmerných a/alebo spiatočných leteniek, najmä v kategóriách „ekonomická“ alebo „business“ trieda (vrátane ich pod-kategórií), podľa Rámcovej dohody a na základe jednotlivých požiadaviek verejného obstarávateľa pri opätovnom otvorení súťaže.

Poskytovatelia, ktorí budú zmluvnou stranou Rámcovej dohody budú povinní:

* vybrať optimálne letecké spojenie na základe požiadavky verejného obstarávateľa podľa uplatnenia kritéria podľa § 44 ods. 3 písm. a) zákona, a to najlepšieho pomeru ceny a kvality, a predložiť verejnému obstarávateľovi cenovú ponuku na leteckú prepravu,
* zabezpečiť

1. dostupnú/dostupné letenku/letenky do destinácií na základe požiadavky verejného obstarávateľa doručenej elektronicky prostredníctvom informačného systému na elektronické verejné obstarávanie a doručiť letenku/letenky verejnému obstarávateľovi podľa podmienok určených v Rámcovej dohode,
2. bezplatné storno letenky, ak požiadavka verejného obstarávateľa na storno letenky, a to aj bez uvedenia dôvodu, je verejným obstarávateľom odoslaná poskytovateľovi najneskôr 24 hodín pred odletom. Storno letenky môže uskutočniť aj zamestnanec verejného obstarávateľa, na ktorého je vystavená letenka,
3. vysporiadanie prípadného storna letenky nahláseného verejným obstarávateľom poskytovateľovi menej ako 24 hodín pred odletom, ak je to vzhľadom na typ letenky možné.

* poskytnúť verejnému obstarávateľovi informácie o:

1. presnom časovom a geografickom pláne cesty (dátum a miesto odletu a príletu s uvedením prípadných prestupov, dĺžka letu),
2. dodatočných údajoch a dokumentoch požadovaných zo strany leteckej spoločnosti v nadväznosti na predmetnú požiadavku,
3. štruktúre ceny letenky/leteniek (vrátane letiskových poplatkov a ostatných povinných poplatkov),
4. možnostiach zmeny alebo úpravy letenky/leteniek,
5. leteckej spoločnosti a čísle letu,
6. batožine (napr. povolená váha a rozmery príručnej a podpalubnej batožiny).

* poskytnúť verejnému obstarávateľovi bezplatné, nepretržité asistenčné služby a pomoc pri riešení vzniknutých mimoriadnych situácií v súvislosti s požadovanou prepravou, v nasledujúcom rozsahu:

1. non-stop telefonická linka dostupná 24 hodín denne, 7 dní v týždni,
2. predcestovná, technická a administratívna asistencia (napr. zmena rezervácie letenky, zaobstaranie náhradnej letenky, ak osoba, na ktorú je vystavená letenka, nemohla nastúpiť na pôvodne objednaný let z dôvodov na strane Objednávateľa, Poskytovateľa alebo leteckého prepravcu, alebo z dôvodu vyššej moci),
3. pomoc a súčinnosť pri riešení reklamácií súvisiacich s leteckou prepravou,
4. pomoc pri uplatňovaní práva na kompenzáciu zo strany leteckej spoločnosti v zmysle nariadenia Európskeho parlamentu a Rady (ES) č. 261/2004 z 11.februára 2004, ktorým sa ustanovujú spoločné pravidlá systému náhrad a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov a ktorým sa zrušuje nariadenie (EHS) č. 295/91.

* poskytnúť verejnému obstarávateľovi ďalšie služby súvisiace so zabezpečením leteckej prepravy, o ktoré verejný obstarávateľ požiada.

**Plnenie Rámcovej dohody**

Komunikácia medzi verejným obstarávateľom a poskytovateľmi bude prebiehať výlučne v slovenskom jazyku elektronicky prostredníctvom informačného systému na elektronické verejné obstarávanie, príp. prostredníctvom na to určených e-mailových adries, resp. na to určených osobitných telefonických kontaktov uvedených v Rámcovej dohode. V odôvodnených prípadoch, na požiadanie verejného obstarávateľa, poskytovatelia predložia verejnému obstarávateľovi potrebnú dokumentáciu aj v anglickom jazyku.

Počas platnosti a účinnosti Rámcovej dohody sa budú zadávať zákazky podľa § 83 ods. 5 písm. b) zákona opätovným otváraním súťaže podľa potreby verejného obstarávateľa prostredníctvom zadania konkrétnych požiadaviek na zabezpečenie leteniek. Opätovné otváranie súťaže bude prebiehať prostredníctvom informačného systému na elektronické verejné obstarávanie. Verejný obstarávateľ bude povinný osloviť všetkých poskytovateľov, ktorí sú účastníkmi Rámcovej dohody.

Poskytovatelia predložia svoje ponuky v rámci opätovného otvárania súťaže v stanovenej lehote na predkladanie ponúk. Verejný obstarávateľ v súlade s § 44 ods. 3 písm. a) zákona vyhodnotí doručené ponuky na základe kritéria najlepšieho pomeru ceny a kvality.

Kritérium „najlepší pomer ceny a kvality“ sa skladá z kritéria „cena letenky“, ktoré má váhovosť 80 bodov   
a z kritéria „čas trvania prepravy z miesta odletu do miesta príletu cieľovej destinácie“, ktoré má váhovosť 20 bodov.

**Podrobná špecifikácia predmetu zákazky a jeho realizácie je uvedená v návrhu Rámcových dohôd (vrátane ich Príloh), ktoré tvoria Prílohu č. 2A a 2B týchto súťažných podkladov.**

**Príloha č. 2A – Rámcová dohoda Ministerstva financií Slovenskej republiky**

**Príloha č. 2B – Rámcová dohoda Finančného riaditeľstva Slovenskej republiky**

**Poznámka:**

**Návrh Rámcovej dohody Ministerstva financií Slovenskej republiky (Príloha č. 2A) a návrh Rámcovej dohody Finančného riaditeľstva Slovenskej republiky (Príloha č. 2B) sa odlišujú iba obsahom znenia Článku VI. Cena a platobné podmienky, a to iba v bodoch 6.12. (Príloha č. 2A a Príloha č. 2B) a v bode 6.13. (Príloha č. 2B), čo nespôsobuje rozdielnosť v podmienkach plnenia predmetu Rámcovej dohody.**

**Zmena sa týka len spôsobu doručovania faktúr. Ostatné ustanovenia sú v obidvoch návrhoch Rámcových dohôd identické.**